Псалми Давидови попут србскијех народнијех пјесамâ 20
﻿

КАТИЗМА 20

ПСАЛАМ 143
Поуздање у Бога пред битком (1—11). Благословено стање народа Божијега (12—15).

Голијату. Пјесма Давидова.

Благословен Господ мој и град мој
Који учи боју моје руке,
Прсте моје рату јуначкоме.
2. Милост си ми, уточиште моје,
Тврди граде и мој избавитељ,
Штит мој јаки који ме заклања,
Који народ мој ми покорава.
3. Та Господе, шта је човјек слаби
Те за њега знадеш и разбираш,
Син самртног, да Ти њега пазиш?
4. Та човјек је само као па̀ра,
И дани му као сјена тавна,
Што пролазећ све се изтанчава.
5. Сави Боже небеса те сиђи,
Да се диме дотакни се гора̂.
6. Сјевни муњом те их поразгањај,
Мећи стр'јеле, нека се поплаше.
7. Руку Своју пружи са висине,
Извад' мене из воде велике,
Отимај ме из руке туђина̂,
8. Којих уста говоре ништаво,
Десница им десница лажљива.
9. Боже, пјесму пјеват ћу Ти нову,
Ударати арфу с десет жица̂,
10. Теби који цареве спасаваш,
И Давида слугу свог избављаш
Од бриткога мача злотворскога.
11. Отимај ме из руке туђина̂
Којих уста говоре ништаво,
Десница им десница лажљива.
12. Еле су нам синови ка̂ бори
Што весело за младости расту;
Кћери наше ступови кићени
Израђени у двору прекрасно.
13. А житница̂ наших ока многа
Све пунана жита свакојака.
Овце наше нек су на тисуће,
Сто тисућа̂ по нашим торов'ма.
14. И говеда нека су нам плодна
Без незгоде и без узетнице;
Ни ридања по улицам' нашим.
15. Блажен народ с таким благословом,
Благо си га народу ономе
Ком' је Господ прави Бог истини!

ПСАЛАМ 144
Похвална пјесма предоброму цару.

Слједи пјесма Давидове хвале.

Боже, царе, узвисиват ћу Те,
Благосивљат име Ти до в'јека.
2. Сваки дан ћу Тебе благосивљат,
Име Твоје славити до в'јека.
3. Бог је велик и славе достојан,
Постићи Му није величанства.
4. Хвала дјела̂ Т' иде кољенима,
Сила Твоја све их навјесћује.
5. Славна Ти је сјајност величанства,
Разабирам њу и чуда Твоја.
6. Нек се славе Твоја дјела страшна,
Чуда Твоја ја ћу да повједам.
7. Славом словиш с велике доброте,
Кликом кличу светој Твојој правди.
8. Благ је свагда, милосрдан Господ,
Дуготрпљив и велемилостив.
9. Предобар је Господ према свима,
Милосрдан свијем дјел'ма својим.
10. Боже, Тебе дјела Твоја славе,
Благослове Твоји побожници.
11. Све казују славу царства Твога,
Силу Твоју изповиједају.
12. Да објаве синовима људским
Веља дјела славе царства Твога.
13. Царство Ти је свих вјекова̂ царство,
Влада Твоја свијем кољенима.
14. Бог прихвата све који падају,
Те изправља који су погнути.
15. Свих су очи управљене к Теби,
Сваком дајеш храну на вријема;
16. Отвораш им благу Своју руку,
Насићаваш са благости живо̂.
17. Бож'ји пути праведни су свагда,
Сама благост сва дјела Његова.
18. Близ је оним што Му име кличу,
Свим истински што Га призивају.
19. Жеље срца оним испуњава
Који Га се у истину боје;
Тужњаву им чује и помаже.
20. Господ чува све који Га љубе,
А зликовце све ће да изтр'јеби.
21. Нек Му хвалу говоре ми уста,
Свако т'јело име благосивља,
Свето име, ва в'јек и до в'јека!

ПСАЛАМ 145
Алилуја Богу јединому правому помагачу.

Алилуја. Захар'је, Агеја.

Хвали душо моја, свог Господа!
2. Хвалит ћу Га за живота мога,
Богу свом ћу пјеват докле живим.
3. У кнезов'ма није поуздања,
Ни у сину рода човјеч'јега,
У којега помоћи немаде.
4. Кад из њега живи дух изађе,
У земљу се он поврати своју;
Све основе пропадну му тада.
5. Благо оном на овоме св'јету
Ком' је помоћ Бога Јаковљева,
И надање у Господу вишњем
6. Који створи земљу и небеса,
Сиња мора и све што је у њима —
Који држи вјеру за довијек.
7. Те суд чини којима је криво
И гладнима удјељује хљеба. —
Господ др'јеши робље повезано,
8. Господ очи сл'јепима отвара,
Он подиже оборене силно,
Господ своје праведнике љуби.
9. Господ чува незнане дошљаке,
Удовици, сироти помаже,
А превраћа зликовцима путе.
10. Вјековито твој царује Господ,
На кољена Бог твој, о Сионе!
Алилуја, Богу Алилуја!

ПСАЛАМ 146
Алилуја оному, који све снабдјева, и Јерусалим сазидава. А).

Хвал'те Бога Господа вишњега,
Слатко ти је пјеват Бога свога,
Јер благоме приликује хвала.
2. Господ зида Јерусалим града
И сабира дјецу разсијану,
Сиротице Израјиља Свога.
3. Изцјељује скрушене у срцу,
И њихове туге́ ра̀не вида.
4. Он избраја небројене зв'језде,
Сваку својим именом називље.
5. Велик ти је, силом богат Господ,
Мјере није Његову разуму.
6. Господ смјерне десницом прихвата,
Понижава све безаконике.
7. Свом Господу хвалу запјевајте,
Богу нашем гусле ударајте.
8. Који небо с облаци застире,
Спрема земљи дажда из облака̂,
Чини трава да горама расте.
9. Стоци даје пићу изобилну,
Гавранићем који к њему гракћу.
10. За ту силу коњску Он не мари,
Нит за силу човјечијих крака̂.
11. Господу су мили изабрани
Који Га се у истину боје,
Уздају се у Његову милост.

ПСАЛАМ 147
Алилуја оному, који све снабдјева, и Јерусалим сазидава. Б).

Алилуја. Захар'је, Агеја.

Слав' Господа, о Јерусалиме,
Хвали Бога својега, Сионе!
2. Јере Господ утврђује силно
Пр'јеворнице врата̂ дома Твога,
У теби ти дјецу благосивља.
3. Миром твоје ограђује међе;
Пѝта тебе бјелицом пшеницом,
4. Тај што шаље земљи заповједи,
Те Му ријеч стрелимке̂ пол'јеће.
5. Даје снијег као вуну б'јелу,
Мраз просипље ка̂ пепел лагани.
6. Лед свој баца као залогаје —
Ко ћ' одољет Његовој студени?!
7. Пошље ријеч и све се разкрави,
Вјетром дуне а протеку воде.
8. Јавио је р'јеч своју Јакову,
Израјиљу законе и права.
9. Ово није Господ учинио
Ни једноме народу иноме,
Закона̂ Му они не познаду.
Алилуја, Богу Алилуја!

ПСАЛАМ 148
Алилуја свијех створова̂ небеснијех и земаљскијех.

Алилуја, Богу Алилуја!

Хвал'те Бога Господа с небеса̂,
Хвалите Га на висини светој.
2. Хвалите Га анђели Његови,
Хвалите Га све војске Његове.
3. Хвалите Га сунце и мјесече,
Хвалите Га све звијезде сјајне.
4. Хвалите Га небеса небеса̂,
И све воде нада небесима.
5. Нека хвале све име Господње;
Јер он рече, а све ти се створи.
6. Постави их за свагда до в'јека,
Даде закон, светиња је свему.
7. Хвал'те Бога са земље широке
Све бездане и наказе морске.
8. Огањ и гра̀д, снјег и магла сушна,
Вихар силни што Му врши р'јечи;
9. Силне горе, хумови зелени,
Родно дрвље, сви кедри високи;
Горске звјери и питома стока,
Ситне бубе и птице крилате;
10. Сви народи, цареви земаљски,
Сви кнезови, судије земаљске;
11. Млади момци, кићене дјевојке,
Сједи старци с омладином плахом:
12. Нека хвале име свог Господа,
Јер је оно над свим земаљскијем,
Врх неба му слава и врх земље.
13. Рог народа Свога Он узвиси,
А на славу Својих побожника̂,
И синова̂ Израјиљевијех,
И народа што је близо Њега.
Алилуја, Богу Алилуја!

ПСАЛАМ 149
Алилуја Богу добитнику народа свога.

Нову пјесму Господу запојте;
Хвала буд' Му на збору побожних.
2. Нек Израјиљ весели се творцу,
И свом цару синови Сионски.
3. Нек Му име игром кола хвале,
Ударају гусле и тамбуре.
4. Јер је мио свом Господу народ,
Украшава смијерне спасењем.
5. Побожници веселе се дивно
И радују на постељам' својим.
6. Пуна уста Бож'је пјесме сла̀вне́,
Мач у руци оштар с' обје стране,
7. Да освету по народ'ма врше,
И племена покарају гр'јешна;
8. Веригама да цареве вежу,
Оковима гвозденим кнезове.
9. Да на њима писан суд изврше —
Така слава побожним Његовим.
Алилуја, Богу Алилуја!

ПСАЛАМ 150
Коначни Алилуја.

Алилуја, Богу Алилуја!

Хвал'те Бога у светињи Бож'јој,
Хвалите Га на тврђави силној.
2. Хвалите Га са Његове силе,
Хвалите Га с вељег величанства.
3. Хвалите Га гласовима трубним,
Хвалите Га гуслама и арфом.
4. Хвалите Га тамбуром у колу,
Хвалите Га жицам' и свиралом.
5. Хвалите Га кимвалима јасним,
Хвалите Га кимвалима гласним.
6. Све што дише нек Господа хвали!
Алилуја, Богу Алилуја!

Свето писмо